אי אפשר לחמוק מההבטחות של איקאה לסיילים חסרי תקדים, אלא שבדיקה מיוחדת מגלה: בסניפי הרשת בישראל משלמים עד 80 אחוזים יותר מאשר בחו"ל עבור אותם המוצרים - והמחירים רק ממשיכים לעלות: "גוזרים קופון על חשבון הצרכן הישראלי"
רשת איקאה ישראל נהנית מתדמית של רשת זולה במיוחד, אלא שאותה תדמית נעלמת ברגע שרואים כיצד הענקית השבדית עושה עלינו קופה. בדיקה מעמיקה שפורסמה הערב (רביעי) בתכנית חיסכון מעלה שבסניפי הרשת בישראל משלמים עד 80 אחוזים יותר מאשר בעולם עבור אותם המוצרים בחו"ל וממחישה עד כמה לא משתלם לקנות באיקאה ישראל.
משרד הכלכלה ערך השוואה בין המחירים בישראל לבין המחירים בחו"ל והמדינות שבהן נרשם הפער הגדול ביותר הן איטליה והולנד שזולות ב-56% אחוזים, וכן אוסטרליה שבה המחירים זולים ב-53%.
כך למשל, ספה נפתחת תלת מושבית עולה בארץ 2,450 שקלים, כאשר המחיר הממוצע בחו"ל הוא 1,810 שקלים. קומבינציית מראה עולה באיקאה ישראל 585 שקלים - כשהמחיר הממוצע בחו"ל עומד על 380 שקלים.
מנורת עבודה עולה בארץ 69 שקלים והמחיר הממוצע בחו"ל עומד על 40 שקלים. פער גדול יותר נמצא בשולחן עם 6 כיסאות שנמכר בארץ ב-3,315 שקלים ובחו"ל ב-2450 שקלים. גם במוצרי הילדים אין בשורה משמחת – מחיר מעמד ציור בישראל עומד על 145 שקלים, בעוד בחו"ל הוא עומד על 81.6 שקלים.
"מדובר במוצרים שלא נדרש כשרות בגינם, אין מכס על מוצרים שמגיעים מאירופה ואנחנו עברנו לתקינה בין-לאומית", מסביר שר הכלכלה אלי כהן. "לכן אנחנו נדרוש הסברים ולא נאפשר שיגזרו קופון על חשבון הצרכן הישראלי".
תגובת איקאה: "לצערנו, ההשוואה שהוצגה הינה מגמתית ולא משקפת את המציאות הישראלית. לא בכדי, הושמטו מדינות שבהשוואה אליהן מחירי המוצרים באיקאה ישראל זולים יותר".